ประกาศอธิบดีกรมสรรพากร

เกี่ยวกับภาษีเงินได้ (ฉบับที่  ๔๕๘)

เรื่อง กำหนดหลักเกณฑ์ วิธีการ และเงื่อนไข เพื่อการยกเว้นภาษีเงินได้

สำหรับการลงทุนในกองทุนรวมไทยเพื่อความยั่งยืน

อาศัยอำนาจตามความในข้อ ๒ (๑๐๕) และ (๑๐๗) แห่งกฎกระทรวง ฉบับที่ ๑๒๖ (พ.ศ. ๒๕๐๙) ออกตามความในประมวลรัษฎากร ว่าด้วยการยกเว้นรัษฎากร ซึ่งแก้ไขเพิ่มเติมโดยกฎกระทรวง ฉบับที่ ๓๙๐ (พ.ศ. ๒๕๖๖) ออกตามความในประมวลรัษฎากร ว่าด้วยการยกเว้นรัษฎากร กฎกระทรวง ฉบับที่ ๓๙๕ (พ.ศ. ๒๕๖๗) ออกตามความในประมวลรัษฎากร ว่าด้วยการยกเว้นรัษฎากร และกฎกระทรวง ฉบับที่ ๓๙๘ (พ.ศ. ๒๕๖๘) ออกตามความในประมวลรัษฎากร ว่าด้วยการยกเว้นรัษฎากร อธิบดีกรมสรรพากร กำหนดหลักเกณฑ์ วิธีการ และเงื่อนไข เพื่อการยกเว้นภาษีเงินได้สำหรับเงินได้เท่าที่จ่ายเป็นค่าซื้อหน่วยลงทุนในกองทุนรวมไทยเพื่อความยั่งยืน และเงินได้เท่ามูลค่าหน่วยลงทุนทั้งหมดที่ผู้มีเงินได้ได้ถือหน่วยลงทุนในกองทุนรวมหุ้นระยะยาวซึ่งได้ถูกสับเปลี่ยนเป็นหน่วยลงทุนในกองทุนรวมไทยเพื่อความยั่งยืนดังต่อไปนี้

ข้อ ๑ ให้ยกเลิกประกาศอธิบดีกรมสรรพากร เกี่ยวกับภาษีเงินได้ (ฉบับที่ ๔๔๒) เรื่อง กำหนดหลักเกณฑ์ วิธีการ และเงื่อนไข เพื่อการยกเว้นภาษีเงินได้สำหรับเงินได้เท่าที่จ่ายเป็นค่าซื้อหน่วยลงทุนในกองทุนรวมเพื่อความยั่งยืน ลงวันที่ ๒๐ ธันวาคม พ.ศ. ๒๕๖๖

ข้อ ๒ เงินได้เท่าที่จ่ายเป็นค่าซื้อหน่วยลงทุนในกองทุนรวมไทยเพื่อความยั่งยืนตามกฎหมาย  
ว่าด้วยหลักทรัพย์และตลาดหลักทรัพย์ที่จะได้รับยกเว้นไม่ต้องรวมคำนวณเพื่อเสียภาษีเงินได้บุคคลธรรมดา ต้องเป็นไปตามหลักเกณฑ์ วิธีการ และเงื่อนไข ดังนี้

(๑) กรณีผู้มีเงินได้ซื้อหน่วยลงทุนในกองทุนรวมไทยเพื่อความยั่งยืนตามกฎหมายว่าด้วยหลักทรัพย์และตลาดหลักทรัพย์ ผู้มีเงินได้ต้องซื้อหน่วยลงทุนในกองทุนรวมดังกล่าวมีจำนวนรวมกัน  
ไม่เกินร้อยละ ๓๐ ของเงินได้พึงประเมินที่ได้รับซึ่งต้องเสียภาษีเงินได้ในปีภาษีนั้น ทั้งนี้ เฉพาะส่วนที่ไม่เกิน ๑๐๐,๐๐๐ บาท สำหรับปีภาษีนั้น และได้ซื้อหน่วยลงทุนนั้นในระหว่างวันที่ ๒๑ พฤศจิกายน พ.ศ. ๒๕๖๖ ถึงวันที่ ๓๑ ธันวาคม พ.ศ. ๒๕๗๕

ในปีภาษี ๒๕๖๗ ถึงปีภาษี ๒๕๖๙ หากผู้มีเงินได้มีการซื้อหน่วยลงทุนตามวรรคหนึ่งระหว่างวันที่ ๑ มกราคม พ.ศ. ๒๕๖๗ ถึงวันที่ ๓๑ ธันวาคม พ.ศ. ๒๕๖๙ ผู้มีเงินได้ต้องซื้อหน่วยลงทุนดังกล่าวมีจำนวนรวมกันไม่เกินร้อยละ ๓๐ ของเงินได้พึงประเมินที่ได้รับซึ่งต้องเสียภาษีเงินได้ในปีภาษีนั้น ทั้งนี้ เฉพาะส่วนที่ไม่เกิน ๓๐๐,๐๐๐ บาท สำหรับปีภาษีนั้น

(๒) กรณีผู้มีเงินได้ซื้อหน่วยลงทุนในกองทุนรวมไทยเพื่อความยั่งยืน ภายใต้โครงการจัดการกองทุนรวมไทยเพื่อความยั่งยืนแบบพิเศษ ผู้มีเงินได้ต้องซื้อหน่วยลงทุนในกองทุนรวมดังกล่าวมีจำนวนรวมกัน

/ ไม่เกิน ...

ไม่เกินร้อยละ ๓๐ ของเงินได้พึงประเมินที่ได้รับซึ่งต้องเสียภาษีเงินได้ในปีภาษีนั้น ทั้งนี้ เฉพาะส่วนที่ไม่เกิน ๓๐๐,๐๐๐ บาท สำหรับปีภาษีนั้น และได้ซื้อหน่วยลงทุนนั้นภายในสองเดือนนับตั้งแต่วันที่เปิดขายหน่วยลงทุนในกองทุนรวมไทยเพื่อความยั่งยืนดังกล่าวครั้งแรกแต่ไม่เกินวันที่ ๓๐ มิถุนายน พ.ศ. ๒๕๖๘

สำหรับปีภาษี ๒๕๖๘ กรณีผู้มีเงินได้ซื้อหน่วยลงทุนตามวรรคหนึ่งเกินร้อยละ ๓๐ ของ  
เงินได้พึงประเมินที่ได้รับซึ่งต้องเสียภาษีเงินได้ในปีภาษีนั้น หรือเกิน ๓๐๐,๐๐๐ บาท ผู้มีเงินได้ไม่มีสิทธินำเงินลงทุนส่วนเกินดังกล่าวไปใช้สิทธิยกเว้นภาษีเงินได้ตาม (๑) วรรคสอง

กรณีผู้มีเงินได้ตามวรรคหนึ่ง มีความประสงค์จะโอนการลงทุนในหน่วยลงทุนในกองทุนรวมไทยเพื่อความยั่งยืน ภายใต้โครงการจัดการกองทุนรวมไทยเพื่อความยั่งยืนแบบพิเศษ ไม่ว่าทั้งหมดหรือบางส่วนไปยังกองทุนรวมไทยเพื่อความยั่งยืนอีกกองทุนหนึ่ง และไม่ว่าจะโอนไปยังกองทุนรวมไทย  
เพื่อความยั่งยืนกองทุนเดียวหรือหลายกองทุน ผู้มีเงินได้จะต้องโอนการลงทุนไปยังกองทุนรวมไทยเพื่อความยั่งยืน ภายใต้โครงการจัดการกองทุนรวมไทยเพื่อความยั่งยืนแบบพิเศษเท่านั้น

(๓) ผู้มีเงินได้ตาม (๑) หรือ (๒) ต้องถือหน่วยลงทุนในกองทุนรวมไทยเพื่อความยั่งยืนต่อเนื่องกัน  
ไม่น้อยกว่าระยะเวลาดังต่อไปนี้

(ก) แปดปีนับตั้งแต่วันซื้อหน่วยลงทุน สำหรับผู้มีเงินได้ตาม (๑) วรรคหนึ่ง

(ข) ห้าปีนับตั้งแต่วันซื้อหน่วยลงทุน สำหรับผู้มีเงินได้ตาม (๑) วรรคสอง หรือ (๒)

การถือหน่วยลงทุนในกองทุนรวมไทยเพื่อความยั่งยืนตามวรรคหนึ่งไม่รวมถึงกรณีที่ผู้มีเงินได้ไถ่ถอนหน่วยลงทุนในกองทุนรวมไทยเพื่อความยั่งยืน เพราะเหตุทุพพลภาพหรือตาย

กรณีทุพพลภาพ ต้องเป็นกรณีที่แพทย์ที่ทางราชการรับรองได้ตรวจและแสดงความเห็นว่า  
ผู้ถือหน่วยลงทุนทุพพลภาพจนไม่สามารถประกอบอาชีพซึ่งก่อให้เกิดเงินได้ที่จะนำมาซื้อหน่วยลงทุน  
ในกองทุนรวมไทยเพื่อความยั่งยืนได้อีกต่อไป

ข้อ ๓ กรณีผู้มีเงินได้ได้ซื้อหน่วยลงทุนในกองทุนรวมไทยเพื่อความยั่งยืนเกินกว่าหนึ่งกองทุน เงินได้เท่าที่จ่ายเป็นค่าซื้อหน่วยลงทุนในกองทุนรวมไทยเพื่อความยั่งยืนในแต่ละกองทุนที่จะได้รับยกเว้นไม่ต้องรวมคำนวณเพื่อเสียภาษีเงินได้บุคคลธรรมดา ต้องเป็นไปตามหลักเกณฑ์ วิธีการ และเงื่อนไขตามข้อ ๒

การซื้อหน่วยลงทุนในกองทุนรวมไทยเพื่อความยั่งยืนตามวรรคหนึ่งต้องมีจำนวนรวมกันไม่เกินจำนวนดังต่อไปนี้

(๑) กรณีผู้มีเงินได้ตามข้อ ๒ (๑) วรรคหนึ่ง ต้องมีจำนวนรวมกันไม่เกินร้อยละ ๓๐ ของเงินได้พึงประเมิน  
ที่ได้รับซึ่งต้องเสียภาษีเงินได้ในปีภาษีนั้น ทั้งนี้ เฉพาะส่วนที่ไม่เกิน ๑๐๐,๐๐๐ บาท สำหรับปีภาษีนั้น

(๒) กรณีผู้มีเงินได้ตามข้อ ๒ (๑) วรรคสอง ต้องมีจำนวนรวมกันไม่เกินร้อยละ ๓๐ ของเงินได้พึงประเมินที่ได้รับซึ่งต้องเสียภาษีเงินได้ในปีภาษีนั้น ทั้งนี้ เฉพาะส่วนที่ไม่เกิน ๓๐๐,๐๐๐ บาท สำหรับปีภาษีนั้น

(๓) กรณีผู้มีเงินได้ตามข้อ ๒ (๒) ต้องมีจำนวนรวมกันไม่เกินร้อยละ ๓๐ ของเงินได้พึงประเมิน  
ที่ได้รับซึ่งต้องเสียภาษีเงินได้ในปีภาษีนั้น ทั้งนี้ เฉพาะส่วนที่ไม่เกิน ๓๐๐,๐๐๐ บาท สำหรับปีภาษีนั้น

ข้อ ๔ ผู้มีเงินได้ซึ่งได้ถือหน่วยลงทุนในกองทุนรวมหุ้นระยะยาวตามกฎหมายว่าด้วยหลักทรัพย์และตลาดหลักทรัพย์ และได้ถูกสับเปลี่ยนเป็นหน่วยลงทุนในกองทุนรวมไทยเพื่อความยั่งยืน  
ภายใต้โครงการจัดการกองทุนรวมไทยเพื่อความยั่งยืนแบบพิเศษ ที่จะได้รับยกเว้นภาษีเงินได้ตามข้อ ๒ (๑๐๗) แห่งกฎกระทรวง ฉบับที่ ๑๒๖ (พ.ศ. ๒๕๐๙) ออกตามความในประมวลรัษฎากร ว่าด้วยการยกเว้นรัษฎากร และที่แก้ไขเพิ่มเติม ต้องเป็นไปตามหลักเกณฑ์ วิธีการ และเงื่อนไข ดังต่อไปนี้

/ (๑) ต้อง ...

(๑) ต้องนำหน่วยลงทุนในกองทุนรวมหุ้นระยะยาวทั้งหมดที่ถืออยู่ ณ วันที่ ๑๑ มีนาคม พ.ศ. ๒๕๖๘ มาสับเปลี่ยนเป็นหน่วยลงทุนในกองทุนรวมไทยเพื่อความยั่งยืน ภายใต้โครงการจัดการกองทุนรวม  
ไทยเพื่อความยั่งยืนแบบพิเศษ

(๒) กรณีผู้มีเงินได้ถือหน่วยลงทุนในกองทุนรวมหุ้นระยะยาวกองทุนเดียวหรือหลายกองทุน   
ให้ถือราคาของหน่วยลงทุน ณ วันที่ผู้มีเงินได้ได้แจ้งความประสงค์การสับเปลี่ยนหน่วยลงทุนต่อบริษัทหลักทรัพย์จัดการกองทุนของแต่ละกองทุน

(๓) ต้องแจ้งความประสงค์การสับเปลี่ยนหน่วยลงทุนต่อบริษัทหลักทรัพย์จัดการกองทุนภายในสองเดือนนับตั้งแต่วันที่เปิดขายหน่วยลงทุนในกองทุนรวมไทยเพื่อความยั่งยืน ภายใต้โครงการจัดการกองทุนรวมไทยเพื่อความยั่งยืนแบบพิเศษครั้งแรกแต่ไม่เกินวันที่ ๓๐ มิถุนายน พ.ศ. ๒๕๖๘

(๔) ต้องถือหน่วยลงทุนซึ่งถูกสับเปลี่ยนเป็นหน่วยลงทุนในกองทุนรวมไทยเพื่อความยั่งยืนภายใต้โครงการจัดการกองทุนรวมไทยเพื่อความยั่งยืนแบบพิเศษเป็นระยะเวลาไม่น้อยกว่า ๕ ปี นับตั้งแต่วันที่ผู้มีเงินได้แจ้งความประสงค์การสับเปลี่ยนหน่วยลงทุนในแต่ละกองทุน แต่ไม่รวมถึงกรณีทุพพลภาพหรือตาย

(๕) กรณีผู้มีเงินได้มีความประสงค์จะโอนการลงทุนในหน่วยลงทุนในกองทุนรวมไทยเพื่อความยั่งยืน ภายใต้โครงการจัดการกองทุนรวมไทยเพื่อความยั่งยืนแบบพิเศษ ไม่ว่าทั้งหมดหรือบางส่วนไปยังกองทุนรวมไทยเพื่อความยั่งยืนอีกกองทุนหนึ่ง และไม่ว่าจะโอนไปยังกองทุนรวมไทยเพื่อความยั่งยืนกองทุนเดียวหรือหลายกองทุน ผู้มีเงินได้จะต้องโอนการลงทุนไปยังกองทุนรวมไทยเพื่อความยั่งยืน ภายใต้โครงการจัดการกองทุนรวมไทยเพื่อความยั่งยืนแบบพิเศษเท่านั้น

ข้อ ๕ กรณีผู้มีเงินได้ได้ซื้อหน่วยลงทุนหรือสับเปลี่ยนหน่วยลงทุนและได้ใช้สิทธิยกเว้นภาษีเงินได้ตามข้อ ๒ (๑๐๕) หรือข้อ ๒ (๑๐๗) แห่งกฎกระทรวง ฉบับที่ ๑๒๖ (พ.ศ. ๒๕๐๙) ออกตามความในประมวลรัษฎากร ว่าด้วยการยกเว้นรัษฎากร และที่แก้ไขเพิ่มเติมแล้ว ต่อมาได้ปฏิบัติไม่เป็นไปตามหลักเกณฑ์ของข้อ ๒ ข้อ ๓ หรือข้อ ๔ แต่ไม่รวมถึงกรณีที่ผู้มีเงินได้ไถ่ถอนหน่วยลงทุนในกองทุนรวมไทยเพื่อความยั่งยืนเพราะเหตุทุพพลภาพหรือตาย ผู้มีเงินได้หมดสิทธิได้รับยกเว้นภาษีเงินได้ตามข้อ ๒ ข้อ ๓ หรือข้อ ๔ และต้องเสียภาษีเงินได้สำหรับปีภาษีที่ได้นำเงินค่าซื้อหน่วยลงทุนหรือสับเปลี่ยนหน่วยลงทุนไปหักออกจากเงินได้เพื่อยกเว้นภาษีเงินได้มาแล้วที่อยู่ในช่วงระยะเวลาไม่เกิน ๕ ปีนับตั้งแต่วันที่ได้ยื่นแบบแสดงรายการภาษีเงินได้ของ  
ปีภาษีนั้น ๆ จนถึงวันที่ได้ยื่นแบบแสดงรายการภาษีเงินได้บุคคลธรรมดาเพิ่มเติมเพื่อเสียภาษีเงินได้เพิ่มเติมของปีภาษีดังกล่าว พร้อมเงินเพิ่มตามมาตรา ๒๗ แห่งประมวลรัษฎากร

ในกรณีที่มีการขายหน่วยลงทุนคืนให้แก่กองทุนรวมไทยเพื่อความยั่งยืนซึ่งไม่เป็นไปตามหลักเกณฑ์ ตามข้อ ๒ ข้อ ๓ หรือข้อ ๔ การคำนวณต้นทุนผลประโยชน์ที่ได้จากการโอนหน่วยลงทุน (capital gain)   
เพื่อเสียภาษีในกรณีดังกล่าวให้คำนวณโดยวิธีเข้าก่อนออกก่อน (FIFO)

ข้อ ๖ การได้รับยกเว้นภาษีเงินได้ สำหรับเงินได้เท่าที่จ่ายเป็นค่าซื้อหน่วยลงทุนหรือสับเปลี่ยนหน่วยลงทุนตามข้อ ๒ (๑๐๕) หรือข้อ ๒ (๑๐๗) แห่งกฎกระทรวง ฉบับที่ ๑๒๖ (พ.ศ. ๒๕๐๙) ออกตามความในประมวลรัษฎากร ว่าด้วยการยกเว้นรัษฎากร และที่แก้ไขเพิ่มเติม ผู้มีเงินได้ต้องแจ้งความประสงค์ที่จะใช้สิทธิยกเว้นภาษีเงินได้ต่อบริษัทหลักทรัพย์จัดการกองทุนที่ตนได้ซื้อหน่วยลงทุนในกองทุนรวมไทยเพื่อความยั่งยืน หรือบริษัทหลักทรัพย์จัดการกองทุนรวมหุ้นระยะยาวที่ตนได้แจ้งสับเปลี่ยนหน่วยลงทุนเป็นหน่วยลงทุนในกองทุนรวมไทยเพื่อความยั่งยืน ภายใต้โครงการจัดการกองทุนรวมไทยเพื่อความยั่งยืนแบบพิเศษ แล้วแต่กรณี

/ บริษัท ...

บริษัทหลักทรัพย์จัดการกองทุนที่ได้รับแจ้งความประสงค์ตามวรรคหนึ่งต้องส่งข้อมูลของ  
ผู้มีเงินได้ต่อกองเทคโนโลยีสารสนเทศ กรมสรรพากร โดยจัดทำขึ้นเป็นข้อมูลอิเล็กทรอนิกส์ ตามรูปแบบและนำส่งตามวิธีการที่กำหนดบนเว็บไซต์ของกรมสรรพากร http://www.rd.go.th

การแจ้งและการส่งข้อมูลตามวรรคสอง ให้แจ้งภายในวันที่ ๑๕ มกราคมของปีถัดไป เว้นแต่อธิบดีจะกำหนดเป็นอย่างอื่น

กรณีบริษัทหลักทรัพย์จัดการกองทุนได้แจ้งและส่งข้อมูลตามวรรคสามแล้ว แต่มีความประสงค์จะขอแก้ไข ยกเลิก หรือเพิ่มเติมข้อมูลดังกล่าวนั้น ให้บริษัทหลักทรัพย์จัดการกองทุนดังกล่าวแจ้งและส่งข้อมูล  
ผ่านระบบรับข้อมูลค่าซื้อหน่วยลงทุนเกินกำหนดเวลาบนเว็บไซต์ของกรมสรรพากร http://www.rd.go.th

ข้อ ๗ กรณีผู้มีเงินได้ได้โอนการลงทุนในหน่วยลงทุนในกองทุนรวมไทยเพื่อความยั่งยืนตามข้อ ๒ข้อ ๓ หรือข้อ ๔ ไม่ว่าทั้งหมดหรือบางส่วนไปยังกองทุนรวมไทยเพื่อความยั่งยืนอีกกองทุนหนึ่ง ไม่ว่าจะโอนไปยังกองทุนรวมไทยเพื่อความยั่งยืนกองทุนเดียวหรือหลายกองทุน ให้ถือว่าระยะเวลาในการถือ  
หน่วยลงทุนในกรณีดังกล่าวมีระยะเวลาต่อเนื่องกัน ทั้งนี้ กองทุนรวมไทยเพื่อความยั่งยืนที่ได้รับคำสั่งโอนจากผู้มีเงินได้จะต้องจัดทำหนังสือรับรองการโอนหน่วยลงทุนส่งมอบให้แก่กองทุนรวมไทยเพื่อความยั่งยืน  
ที่รับโอนเก็บไว้เป็นหลักฐานพร้อมที่จะให้เจ้าพนักงานประเมินตรวจสอบได้

ข้อ ๘ หนังสือรับรองการโอนหน่วยลงทุนในกองทุนรวมไทยเพื่อความยั่งยืนตามข้อ ๗   
ต้องจัดทำเป็นภาษาไทยหรือภาษาอังกฤษ แต่ถ้าทำเป็นภาษาต่างประเทศอื่นต้องมีคำแปลภาษาไทยกำกับด้วย ส่วนตัวเลขให้ใช้เลขไทย หรือเลขอารบิคโดยมีข้อความอย่างน้อยตามแบบที่แนบท้ายประกาศนี้

การลงลายมือชื่อของผู้มีหน้าที่ออกหนังสือรับรองการโอนหน่วยลงทุนในกองทุนรวมไทยเพื่อความยั่งยืน  
ตามวรรคหนึ่ง จะใช้วิธีประทับลายมือชื่อผู้มีหน้าที่ออกหนังสือรับรองดังกล่าวด้วยตรายาง หรือจะพิมพ์ลายมือชื่อผู้มีหน้าที่ออกหนังสือรับรองโดยเครื่องคอมพิวเตอร์ที่ได้มีการเก็บลายมือชื่อไว้ (SCAN) ก็ได้

ข้อ ๙ การได้รับยกเว้นภาษีเงินได้ตามประกาศนี้ ให้ผู้มีเงินได้นำเงินได้ที่ได้รับยกเว้นภาษี  
ไปคำนวณหักจากเงินได้พึงประเมินตามมาตรา ๔๐ แห่งประมวลรัษฎากร เมื่อได้หักตามมาตรา ๔๒ ทวิ   
ถึงมาตรา ๔๖ แห่งประมวลรัษฎากรแล้ว

ข้อ ๑๐ ผู้มีเงินได้ซึ่งได้แจ้งความประสงค์โอนหน่วยลงทุนในกองทุนรวมไทยเพื่อความยั่งยืนก่อนวันที่ประกาศนี้ใช้บังคับ ยังคงต้องปฏิบัติตามข้อ ๕ ของประกาศอธิบดีกรมสรรพากร เกี่ยวกับภาษีเงินได้ (ฉบับที่ ๔๔๒) เรื่อง กำหนดหลักเกณฑ์ วิธีการ และเงื่อนไข เพื่อการยกเว้นภาษีเงินได้สำหรับเงินได้เท่าที่จ่ายเป็นค่าซื้อหน่วยลงทุนในกองทุนรวมเพื่อความยั่งยืน ลงวันที่ ๒๐ ธันวาคม พ.ศ. ๒๕๖๖ ต่อไป

ข้อ ๑๑ ประกาศนี้ให้ใช้บังคับตั้งแต่วันที่ ๒๑ พฤศจิกายน พ.ศ. ๒๕๖๖ เป็นต้นไป

ประกาศ ณ วันที่  ๒๔  มิถุนายน  พ.ศ. ๒๕๖๘

ปิ่นสาย สุรัสวดี

(นายปิ่นสาย สุรัสวดี)

อธิบดีกรมสรรพากร